הוועדה לענייני ביקורת המדינה, כנסת 20, פרוטוקול מספר 238, 2016-11-01 14:15

קארין אלהרר: תודה רבה.

קארין אלהרר: אדוני יושב ראש הכנסת, חבר הכנסת יואל (יולי) אדלשטיין, אדוני מבקר המדינה, השופט (בדימוס) יוסף שפירא, מנכ"ל משרד מבקר המדינה, אלי מרזל, מנהלת הוועדה, צוות מבקר המדינה.

קארין אלהרר: אתמול פתחנו את מושב החורף של הכנסת, מושב שבאמת עתיד להיות עמוס בסוגיות שנויות במחלוקת, מאבקים יומיומיים לשמירה על החברה שכולנו רוצים לחיות בה ברווחה, חברה דמוקרטית ופלורליסטית.

קארין אלהרר: אני מאמינה שהדוח הזה, שיצא תחת ידי מבקר המדינה, מחזק את עבודת הכנסת, מחזק את היכולת שלנו, חברי הכנסת, לפקח על התנהלות הממשלה ומעודד ניהול תקין.

קארין אלהרר: אדוני המבקר, אתה הבאת לפתחנו דוח עמוס וגדוש בנושאים רבים, דוח שהוא באמת קריטי, אם לציין את המאבק בתאונות הדרכים.

קארין אלהרר: הקטל בדרכים, אין יום שאנחנו לא מדברים בנושא, אבל כשמאגדים את כל הנתונים ואת הדברים שכן נעשו במשרדים הממשלתיים ומה עדיין ניתן לעשות, אני כמובן אקיים דיון כבר בשבוע הבא בוועדה.

קארין אלהרר: לתחושתי יש עוד הרבה מה לעשות, וכפי שאמר יושב ראש הכנסת, אנחנו נדאג בוועדה שהמשרדים הממשלתיים לא רק יבואו ויסבירו מה עשו, אלא מה הם מתכוונים להוסיף ולעשות על מנת לייתר את הצורך בדוח כזה בפעם הבאה.

קארין אלהרר: גם בנושא התקציבים של המשרדים השונים, ניקח את תקציב משרד החינוך, שאליו התייחסת, אדוני המבקר, הדוח הזה נופל בתקופה שבה אנחנו עדים למאבקם של המורים, לשכר שהוא הוגן, ואני מוצאת קשר ישיר בין השטח, שזועק, לבין התנהלות תקציבית כפי שהיא עולה מהדוח.

קארין אלהרר: גם בנושא הזה נקיים דיון בקרב מאוד, בשבועיים הקרובים, ואני מוצאת לנכון להזכיר במיוחד את הנושא של דואר ישראל, שכולנו כבר התרגלנו לכך שהוא עובד פחות טוב.

קארין אלהרר: בסופו של דבר אזרחים רבים נתקלים בפערים עצומים, בקושי יומיומי לקבל את דברי הדואר לביתם.

קארין אלהרר: זו הבירוקרטיה במיטבה והגיע הזמן שאנחנו נמצא את הדרך, באמצעות הוועדה והדוח של אדוני, נשים סוף לסיפור הזה, סוף טוב.

קארין אלהרר: אני מתכוונת להמשיך לקיים דיונים מקצועיים בוועדה על מנת שהדוחות האלה לא ייכתבו לריק.

קארין אלהרר: אלה דוחות חשובים שצריך לשים אותם במרכז העשייה ולא רק לקבל תשובות, גם לראות אותן מיושמות בשטח.

קארין אלהרר: אני רוצה שוב להודות לך, אדוני המבקר, ולצוות ולמנהלת הוועדה, על העבודה הטובה, המצוינת, שתגרום, כך אני מקווה, לחברה הישראלית להיות טובה יותר ולאזרחי ישראל לחיות ברווחה גדולה יותר, תודה רבה.

יולי יואל אדלשטיין: תודה ליושבת ראש הוועדה.

יולי יואל אדלשטיין: מנהל החטיבה.

<צחי סעד: תודה, אדוני היושב ראש ושאר מכובדיי.

<צחי סעד: הדוח השנתי 67א, שאנחנו מגישים אותו היום, ביחד עם הדוח בנושא הפנסיה שהתפרסם לפני שבוע, זה חלק מרכזי ומשמעותי בתוצר של החטיבה הכלכלית ומשרד מבקר המדינה.

<צחי סעד: צריך להודות לכלל עובדי החטיבה ולמנהלים שלה, שחלק מהם נמצאים כאן איתנו.

<צחי סעד: הדוח כמובן חובק עולם ומלואו, הרבה מאוד נושאים, לא נפרט אותם כאן, נושאים חברתיים, כלכליים, משקיים, תשתיתיים.

<צחי סעד: דוגמה אחת הוזכרה כאן, הנושא של המאבק בתאונות הדרכים, אבל הנושא הזה מוקף בצורה מאוד מאוד מעמיקה בדוח הזה.

<צחי סעד: אל"ף, נבדק נושא המאבק בתאונות הדרכים, שם נמצאו ליקויים מאוד מאוד משמעותיים, גם בתחום תשתית הכבישים הבין עירוניים, גם בתחום הטיפול בהולכי הרגל, גם בתחום בדיקות רכב לא מספקות שנעשות, בתחום אכיפה לא מספקת שיש היום, בתחום של אין הרתעה היום בכבישים מבחינת נוכחות ופיקוח, תפקוד הרשות הלאומית לבטיחות בדרכים, שזה נושא בפני עצמו, הכשרת נהגים, מבחני הנהיגה וכל מה שכרוך בדבר הזה.

<צחי סעד: נבדק גם נושא תקציב משרד התחבורה, שהוא חלק משמעותי בפיתוח תשתיות התחבורה, שהן גם חלק מהנושא של המאבק בתאונות הדרכים ובטיפוח עולם התחבורה.

<צחי סעד: תקציב התחבורה הוא התקציב הרביעי בגודלו של משרדי הממשלה, 15 מיליארד שקל בשנה פחות או יותר, זה הרבה מאוד כסף.

<צחי סעד: בדקנו את התקציב הזה ומצאנו שנעשים בו הרבה מאוד שינויים במהלך השנה, חלקם שינויים מאוד מאוד משמעותיים, חלקם גם בניגוד לכללים, התוצאה היא שהתקציב עצמו לא יכול לשמש לתפקיד שהוא נועד להיות, כתכנית עבודה וככלי לפיקוח ובקרה על ביצוע הפרויקטים.

<צחי סעד: כתוצאה מזה חלק מהפרויקטים נמצאים בחריגות, חלק מהפרויקטים לא עומדים בזמנים.

<צחי סעד: נושא חשוב נוסף שנבדק בהקשר הזה והוא מתקשר לפרויקטים של תחבורה זה נושא התחבורה הציבורית.

<צחי סעד: כידוע אחד היעדים המרכזיים של משרד התחבורה כבר לא מעט שנים הוא לקדם את הנושא בפיתוח התחבורה הציבורית על חשבון הנסיעה ברכבים פרטיים.

<צחי סעד: ההתקדמות בפרויקטים האלה היא מאוד מאוד איטית, בחלקה היא גם גוררת חריגות תקציביות, בסופו של דבר התוצאה היא שהפיתוח של התחבורה הציבורית נעשה בקצב איטי ולא מספק ביחס לצרכים ואת התוצאה אנחנו רואים מדי יום, גם בכבישים, גם בהיבטים של תאונות דרכים וגם בהיבטים של בזבוז כלכלי והדבר הזה גם בא לידי ביטוי בסקירה של ה-OECD על כלכלת ישראל לשנה האחרונה וניתן דגש לצורך המיידי בפיתוח תשתיות התחבורה כדי לקדם את כלכלת ישראל.

<צחי סעד: עד כאן, תודה.

יולי יואל אדלשטיין: תודה רבה, כרגיל, ונקווה ליישום מהיר של המלצות המבקר.